**วิธีปฏิบัติที่เป็นเลิศ (Best Practice) ของครูผู้สอน**

**ชื่อผลงาน** กิจกรรมนาฏมวยไทยและคีตะมวยไทย

**ผู้เสนอผลงาน** นายสักรินทร์ นาคินทร์ **ประเภท** กิจกรรมนักเรียนและกิจกรรมเพื่อสังคมฯ **ชื่อหน่วยงาน** โรงเรียนอ่าวใหญ่พิทยาคาร จังหวัดตราด

**1. ความสำคัญขององค์ความรู้**

โรงเรียนอ่าวใหญ่พิทยาคาร ประสบปัญหาเกี่ยวกับพฤติกรรมของนักเรียนที่ไม่เหมาะสมและใช้เวลาว่างไม่เกิดประโยชน์ ซึ่งปัญหาที่เกิดขึ้นก่อให้เกิดผลกระทบต่อสุขภาพ ต่อผลการเรียน และต่อสังคมตามมา โรงเรียนอ่าวใหญ่พิทยาคารจึงได้จัดกิจกรรมนาฏมวยไทยและคีตะมวยไทยขึ้น ซึ่งเป็นการบูรณาการความรู้ระหว่างนาฏศิลป์ไทย ดนตรีไทยและมวยไทยเข้าด้วยกัน โดยมุ่งเน้นการเสริมสร้างสุขภาพร่างกายให้แข็งแรง การใช้เวลาว่างให้เกิดประโยชน์และการแสดงออกอย่างสร้างสรรค์ในรูปแบบการแสดงร่วมสมัย ควบคู่ไปกับความภาคภูมิใจในการเป็นผู้สืบทอด อนุรักษ์ มรดกวัฒนธรรมไทยและเป็นการต่อยอดภูมิปัญญาไทย ฝึกความมีระเบียบวินัยและกระบวนการการทำงาน ผ่านกระบวนการดำเนินงาน AOWYAI MODEL อย่างมีระบบและมีประสิทธิภาพ

**2. วัตถุประสงค์และเป้าหมายของการดำเนินงาน**

- เพื่อให้ผู้เรียนมีเจตคติที่ดีต่อนาฏศิลป์ไทยและมวยไทย ผ่านการประยุกต์ใช้ท่วงท่ามวยไทยต่างๆ ประกอบจังหวะดนตรี ผสมผสานกับวรรณกรรม โขนหรือเรื่องราวต่างๆ ในท้องถิ่นได้อย่างอิสระและสร้างสรรค์

- เพื่อให้ผู้เรียนรู้จักเลือกใช้สื่อ เทคโนโลยีและกระบวนการที่เหมาะสมในการศึกษาค้นคว้าหาความรู้ทั้งจากหนังสือ บทความ ตำราเรียนและสื่อต่างๆ จากสังคมออนไลน์มาสร้างสรรค์ผลงาน การแสดง

- ฝึกการทำงานเป็นทีม ภาวะความเป็นผู้นำ การทำงานที่เป็นระบบ มีขั้นตอนที่ดีและการแก้ไขปัญหาต่างๆ ของผู้เรียน

- เพื่อให้ผู้เรียนมีรายได้และอาชีพให้กับตนเองและเพื่อนร่วมงาน เป็นทุนการศึกษา อาหารกลางวัน อุปกรณ์การเรียนและแบ่งเบาภาระค่าใช้จ่ายภายในครอบครัว

- เพื่อส่งเสริมให้ผู้เรียนมีสุขภาพกายและสุขภาพจิตให้แข็งแรง รู้จักการใช้เวลาว่างให้เกิดประโยชน์

- เพื่อให้ผู้เรียนมีรู้จักบูรณาการความรู้จากศาสตร์ความรู้ที่แตกต่างกันเข้าด้วยกัน

**3. ขั้นตอนการดำเนินงาน (AOWYAI MODEL : อ่าวใหญ่โมเดล)**

- (A) ประชุมวางแผนงานร่วมกับชุมชน หน่วยงานราชการ ผู้บริหาร คณะกรรมการสถานศึกษา คณะครู ผู้ปกครองและนักเรียน ศึกษา ค้นคว้า หาข้อมูล เกี่ยวกับสิ่งที่จะดำเนินการ

- (O) กำหนดวัตถุประสงค์ เป้าหมายของการดำเนินงาน ขอบเขตของงานและกำหนดประโยชน์ที่คาดว่าจะได้รับ

- (W) ดำเนินการฝึกซ้อม ตัดต่อดนตรีประกอบการแสดง ออกแบบ ตัดและจัดหาเครื่องแต่งกาย จัดหาและดำเนินการจัดทำฉากและอุปกรณ์การแสดง

- (Y) นำเสนอผลการฝึกซ้อมและผลงานต่อคณะครูและวิทยากรผู้ให้ความรู้ เข้าร่วมการแข่งขันรายการต่างๆ และเผยแพร่ผลงานการแสดงต่อสาธารณชนหรือชุมชนทั้งภายในและนอกประเทศ

- (A) รวบรวมข้อมูล จุดเด่น จุดที่ควรพัฒนา จากคณะครู วิทยากรผู้ให้ความรู้ และผู้ที่ได้เห็นผลงาน วิเคราะห์ปัญหา อุปสรรคและข้อเสนอแนะต่างๆ

- (I) รวบรวมข้อมูลและวิเคราะห์ข้อเสนอแนะต่างๆ และนำไปปรับปรุงแก้ไขผลงานที่ดำเนินการและการวางแผนในงานครั้งต่อไป

**4. ผลการดำเนินงาน/ประโยชน์ที่ได้รับ**

- ผู้เรียน มีเจตคติที่ดีต่อนาฏศิลป์ไทยและมวยไทย รู้จักเลือกใช้สื่อ เทคโนโลยีและกระบวนการที่เหมาะสม ในการศึกษาค้นคว้าหาความรู้ทั้งจาก หนังสือ บทความ ตำราเรียนและสื่อต่างๆ จากสังคมออนไลน์มาสร้างสรรค์ผลงานการแสดง ได้ฝึกการทำงานเป็นทีม ภาวะความเป็นผู้นำและการแก้ไขปัญหาต่างๆ มีรายได้และอาชีพให้กับตนเองและเพื่อนร่วมงาน เป็นทุนการศึกษา อาหารกลางวัน อุปกรณ์การเรียนและแบ่งเบาภาระค่าใช้จ่ายภายในครอบครัว มีสุขภาพกายและสุขภาพจิตให้แข็งแรง รู้จักการใช้เวลาว่างให้เกิดประโยชน์ รู้จักบูรณาการความรู้จากศาสตร์ความรู้ที่แตกต่างกันเข้าด้วยกัน

- ทั้งครูผู้สอนและผู้เรียนได้เรียนรู้กระบวนการทำงานที่เป็นระบบและมีขั้นตอนที่ดี

**5. ปัจจัยความสำเร็จ**

- ผู้บริหาร คณะกรรมการสถานศึกษา คณะครู ผู้ปกครองและนักเรียนโรงเรียนอ่าวใหญ่พิทยาคาร องค์การบริหารส่วนตำบลและคนในชุมชน ตำบลอ่าวใหญ่ จ.ตราด

- นายกฤตธัช โยมญาติ ครูเชี่ยวชาญ โรงเรียนเบญจมราชูทิศ จังหวัดจันทบุรี หัวหน้ากลุ่ม Chantaburi Folk Dane Group และทีมงานกลุ่ม Chantaburi Folk Dane Group

- วิทยากรผู้ให้ความรู้ด้านมวยไทย นาฏศิลป์ไทย ความยืดหยุ่นของร่างกาย และความรู้ต่างๆ ที่มีส่วนเกี่ยวข้อง

- ความเสียสละ ความสามัคคี ความมีระเบียบวินัย ความมุ่งมั่น ตั้งใจ ขยัน อดทน และแรงใจอันแรงกล้าของผู้เรียน

- กระบวนการทำงานที่เป็นระบบและมีขั้นตอนที่ดี

**6. บทเรียนที่ได้รับ**

- ก่อนทำการฝึกซ้อมควรมีการไหว้ครูและลาขอขมาครูเมื่อเสร็จสิ้นการซ้อมทั้งครูนาฏศิลป์และครูมวย ซึ่งถือเป็นจารีตปฏิบัติที่ทำต่อเนื่องมาแต่โบราณและถือเป็นการแสดงความเคารพต่อครูบาอาจารย์

- ต้องอบอุ่นร่างกายด้วยท่ายืดหยุ่นร่างกายพื้นฐาน เช่น ม้วนหน้า ม้วนหลัง ตีลังกา เป็นต้น ให้ดีเสียก่อน เพราะอาจเกิดอาการบาดเจ็บได้หากอบอุ่นร่างกายไม่ดีพอ

- สิ่งที่ควรฝึกซ้อมเป็นอย่างแรกหลังจากอบอุ่นร่างกายจนร่างกายมีความยืดหยุ่นเพียงพอคือการฝึกซ้อมท่าไหว้ครูมวย นอกจากจะเป็นการระลึกถึงพระคุณครูแล้ว ยังเป็นการเตรียมความพร้อมร่างกายก่อนการแสดงและการแข่งขัน

- ท่าต่อสู้ที่ใช้แสดงต้องฝึกซ้อมจังหวะรุกและรับที่สัมพันธ์กัน และเรียนรู้ตำแหน่งของร่างกายที่ใช้ปะทะกันเป็นอย่างดี

- ท่าต่อสู้หรือท่าตีลังกาที่ผาดโผน อันตราย มีความเสี่ยงต่อการเกิดอุบัติเหตุสูงควรมีครูหรือผู้เชี่ยวชาญควบคุมดูแลอย่างใกล้ชิดและฝึกซ้อมระหว่างตัวฐานและตัวต่อให้มีความสัมพันธ์กันเป็นอย่างดี

- ต้องมีเบาะรองพื้นรับแรงกระแทกเพื่อลดแรงกระแทกและการบาดเจ็บที่เกิดจากความผิดพลาดขณะฝึกซ้อม

**7. การเผยแพร่/การได้รับการยอมรับ**

- ได้รับพระราชทานโล่เกียรติยศและเกียรติบัตร บุคคลผู้ทำคุณประโยชน์ต่อเด็กและเยาวชน สาขาศิลปวัฒนธรรม จากพระบาทสมเด็จพระเจ้าอยู่หัว รัชกาลที่ 10 เนื่องในวันเยาวชนแห่งชาติ ประจำปี ๒๕๖๒

- ร่วมเผยแพร่ศิลปวัฒนธรรมด้านดนตรีไทยและนาฏศิลป์ไทยกับผู้เรียนในงาน Festival Internacional de Folclore “CIDADE DA CORUNA” ประเทศสเปน ณ เมือง Portugalete, Gijon, Viveiro, A Coruna และเมือง Aviles ระหว่างวันที่ 20 กรกฎาคม ถึงวันที่ 19 สิงหาคม 2561

- ผู้เรียนได้รับรางวัลชนะเลิศคีตะมวยไทย ระดับประเทศ กีฬา “สพฐ. เกมส์” ปีการศึกษา 2561 พร้อมถ้วยรางวัลจากรัฐมนตรีช่วยว่าการกระทรวงศึกษาธิการ ถ่ายทอดสดทางช่อง OBEC Channel

- ผู้เรียนได้รับรางวัลชนะเลิศ ระดับท้องถิ่น ภูมิภาคละรางวัลรองชนะเลิศอันดับ 1 ระดับประเทศ พร้อมโล่รางวัล รายการ อีซูซุ รักชาติ...รักษ์มวยไทย ปีที่ 10 (ปี 2561 – 2562) ถ่ายทอดเทปบันทึกภาพการแข่งขันทางสถานีโทรทัศน์ไทยทีวีสีช่อง 3 และช่อง 33 เมื่อวันที่ 16 กรกฎาคม 2562

- ผู้เรียนได้รับรางวัลชนะเลิศ ระดับท้องถิ่น ภูมิภาคและรางวัลรองชนะเลิศอันดับ 3 ระดับประเทศ พร้อมโล่รางวัล รายการ อีซูซุ รักชาติ...รักษ์มวยไทย ปีที่ 9 (ปี 2560 – 2561) ถ่ายทอดเทปบันทึกภาพการแข่งขันทางสถานีโทรทัศน์ไทยทีวีสีช่อง 3 และช่อง 33 เมื่อวันที่ 28 กรกฎาคม 2561

- ผู้เรียนได้รับเกียรติให้แสดงในพิธีปิด การแข่งขันกีฬาเยาวชนแห่งชาติ ครั้งที่ 35 “บุรีรัมย์เกมส์” ถ่ายทอดสดทางช่อง T Sports Channel

- ผู้เรียนได้รับเกียรติให้แสดงในงานแถลงข่าววันเยาวชนแห่งชาติ ประจำปี 2562 ในวันที่ 6 กันยายน 2562

- ผู้เรียนได้รับเกียรติให้แสดงนาฏมวยไทยในพิธีปิดการแข่งขันจักรยานทางไกลสตรีนานาชาติ “The 60th Anniversary Thai Cycling Association Tour of Trat 2019”

- ผู้เรียนได้รับเกียรติให้เป็นกลุ่มแกนนำคีตะมวยไทย ของกระทรวงสาธารณสุข โดยสำนักโครงการพระราชดำริ โครงการเฉลิมพระเกียรติและกิจกรรมพิเศษ โดยสำนักงานสาธารณสุขจังหวัดในกิจกรรมโครงการเฉลิมพระเกียรติในส่วนภูมิภาค ๑๐ ล้านครอบครัวไทยออกกำลังกายเฉลิมพระเกียรติฯ กรมอนามัย

- ผู้เรียนได้รับเกียรติให้แสดงนาฏมวยไทยเพื่อต้อนรับคณะกรรมการ TO BE NUMBER ONE ระดับประเทศ ณ สำนักงานควบคุมความประพฤติ จังหวัดตราด

- ผู้เรียนได้รับเกียรติให้แสดงนาฏมวยไทยและคีตะมวยไทยในโอกาสสำคัญ ของชุมชน ต.อ่าวใหญ่ และองค์กรต่างๆ ในจังหวัดตราด